钦定古今图书集成/明伦汇编/宫闱典/第089卷 > 丹阳公主 下嫁薛万彻
## 钦定古今图书集成/明伦汇编/宫闱典/第089卷 > 丹阳公主 下嫁薛万彻

按《唐书公主列传》：“丹阳公主下嫁薛万彻，万彻蠢甚，
主不与同席。太宗为置酒，与万彻握槊，解所佩刀赐
之。主喜，命同载以归。”按《薛万均传》：“万均弟万彻与
万均归高祖，授车骑将军武安县公，事隐太子。太子
诛，万彻督宫兵，战元武门，噪而趋秦府，众失色，乃示
以太子首，然后去，与数十骑亡之南山。秦王数使贷
谕”，乃出谢。王以其忠于所事，不之罪也。从李靖讨突
厥颉利可汗，以功授统军，进爵郡公，历右卫将军、蒲
州刺史。副李𪟝击薛延陀，与卤战碛南，率数百骑为
先锋，绕击阵后，卤顾见，遂溃，斩首三千级，获马万五千，封一子为县侯。改左卫将军，尚丹阳公主，加驸马
都尉，迁代州都督、右武卫大将军。太宗尝曰：“当今名
将，唯李𪟝、江夏王道宗、万彻而已。𪟝、道宗虽不能大
胜，亦未尝大败；至万彻非大胜即大败矣。”贞观二十
二年，以青丘道行军总管，帅师三万伐高丽，次鸭渌
水，以奇兵袭大行城，与高丽步骑万馀战，斩卤将所
《夫孙》，卤皆震恐，遂传泊汋城。卤众三万来援，击走之，
拔其城。万彻在军中，任气不能下人，或有上书言状
者，帝爱其切直，加让勗而已，即为焚书。副将裴行方
亦言其怨望。李𪟝曰：“万彻位大将军，亲主婿，而内怀
不平，罪当诛。”因诏除籍徙边，会赦还。高宗永徽二年，
授宁州刺史。入朝，与房遗爱昵甚，因曰：“我虽病足，坐
置京师，诸辈犹不敢动。”遗爱曰：“‘若国有变，当与公共
辅荆王’。谋泄，下狱诛。”临刑曰：“万彻大健儿，留为国效
死，安得坐遗爱杀之？”遂解衣顾监刑者曰：“亟斩我。”斩
之不殊。叱曰：“胡不力？”三斩乃绝。